作者:辛棄疾
標題:賀新郎
內容:著厭霓裳素。染胭脂、苧羅山下，浣沙溪渡。誰與流霞千古醞，引得東風相誤。從臾入、吳宮深處。鬢亂釵橫渾不醒，轉越江、剗地迷歸路。煙艇小，五湖去。當時倩得春留住。就錦屏一曲，種種斷腸風度。才是清明三月近，須要詩人妙句。笑援筆、殷勤為賦。十樣蠻箋紋錯綺，粲珠璣、淵擲驚風雨。重喚酒，共花語。